**Pentru aprobarea Regulamentului privind modul   
de acordare din bugetul de stat a compensațiilor pentru angajații din sectorul public, participanți în cadrul Programului de stat „Prima casă”**

-----------------------------------------------------------

În scopul facilitării accesului angajaților instituțiilor publice la achiziția unei locuințe prin contractarea de credite garantate parțial de stat în cadrul Programului de stat „Prima casă”, Guvernul HOTĂRĂŞTE:

1. Se aprobă Regulamentul privind modul de acordare din bugetul de stat a compensațiilor pentru angajații din sectorul public, participanți în cadrul Programului de stat „Prima casă”, conform anexei.
2. Compensații din bugetul de stat în cadrul Programului de Stat „Prima casă” pot fi acordate angajaților instituțiilor publice finanțate integral din bugetele componente ale bugetului public național. Beneficiari ai compensației pot fi și angajații instituțiilor medico-sanitare publice finanțate din Fondul de asigurare obligatorie de asistență medicală și instituțiile publice de învățămînt superior la autogestiune.
3. Implementarea prevederilor prezentului Regulament se efectuează în limita mijloacele financiare prevăzute anual în acest scop în bugetul de stat pe anul respectiv.
4. Controlul asupra executării prezentei hotărîri se pune în sarcina Ministerului Finanțelor.

**Prim-ministru PAVEL FILIP**

Contrasemnează:

Ministrul finanțelor

Ministrul sănătății, muncii

și protecției sociale

Anexă

la Hotărîrea Guvernului

nr. \_\_\_\_ din \_\_\_\_\_\_\_\_\_\_\_\_\_\_ 2018

**Regulamentul privind modul   
de acordare din bugetul de stat a compensațiilor pentru angajații din sectorul public, participanți în cadrul Programului de stat „Prima casă”**

1. **Dispoziții generale**
2. Prezentul Regulament este elaborat în scopul stabilirii mecanismului de alocare a mijloacelor prevăzute în bugetul de stat pentru acordarea compensațiilor angajaților instituțiilor publice, care participă la Programul de stat „Prima casă” (în continuare – *Program*).
3. În sensul prezentului Regulament se utilizează următoarele noțiuni:

*beneficiar* – orice persoană fizică participantă în Programul de stat „Prima casă”, în conformitate cu Legea nr. 293 don 21 decembrie 2017 privind unele măsuri în vederea implementării Programului de stat „Prima casă” (Monitorul Oficial al Republicii Moldova, 2017, nr. 18-26, art. 95), este angajatul unei autorități publice/instituții publice și beneficiază de compensație în condițiile stabilite de prezentul Regulament;

*solicitant –* orice persoană fizică care dispune de contract de credit în cadrul Programului de stat „Prima casă”, este angajatul unei autorități publice/instituții publice și depune cerere pentru acordarea compensației;

*autoritate publică –* organ de stat finanțat din bugetele componente ale bugetului public național;

*instituție publică* – entitate de drept public, care conform actelor de constituire, este subordonată unei autorități publice și este finanțată integral sau parțial din bugetul acesteia;

*compensație* – formă a ajutorului bănesc acordat beneficiarilor care corespund condițiilor/criteriilor de eligibilitate;

*angajator* – conducătorul instituției publice care are raporturi de muncă cu salariații angajați în bază de contract colectiv de muncă conform prevederilor legale

*operator* – persoana/persoane desemnată de Ministerul Finanțelor pentru asigurarea ținerii registrului electronic, responsabil de verificarea și operarea datelor introduse, validarea, monitorizarea și emiterea notificărilor de recepționare.

1. **Modul de stabilire a mărimii compensațiilor**
2. Compensația se acordă în scopul acoperirii parțiale a cheltuielilor pe care le suportă beneficiarul pentru achitarea creditului ipotecar în cadrul Programului.
3. Costul locuinței pentru care pot fi acordate compensații din buget nu poate depăși 500 (cinci sute) mii lei moldovenești.
4. Volumul compensației acordate din bugetul de stat unui beneficiar se calculează în mărime de 50 % din suma creditului ipotecar (suma principală) prevăzută în contractul de credit.
5. Compensația se acordă lunar, pentru perioada de rambursare a creditului ipotecar, care decurge din momentul acceptării cererii. În cazul stingerii anticipate a creditului ipotecar, oferirea compensației încetează din momentul achitării de către beneficiar a ultimei rate.
6. Compensația lunară se calculează după următoarea formulă:

*C = (Cr \* 50 %) / L,*

unde:

*C* – compensația lunară;

*Cr* – valoarea creditului ipotecar (suma principală), care nu include dobînzile aferente, comisionul de garantare și alte plăți bancare;

*L* – numărul de luni (300 luni) echivalente a 25 ani calendaristici.

1. **Procedura de înaintare a cererilor de acordare a compensației**
2. Poate deveni solicitant al compensației orice persoană care activează de cel puțin un an în instituția publică respectivă și dispune de contract de credit încheiat în conformitate cu prevederile Hotărîrii Guvernului nr. 202 din 28 februarie 2018 „Cu privire la aprobarea Regulamentului de implementare a Programului de Stat „Prima casă”” (Monitorul Oficial al Republicii Moldova, 2017, nr. 68-76, art. 233).
3. După semnarea contractului de credit, solicitantul se înregistrează în registrul electronic al cererilor de acordare a compensațiilor, în continuare - Registru, disponibil pe pagina de internet oficială a Programului de stat „Prima casă”.
4. Pentru a crea o cerere de compensație, solicitantul introduce date privind IDNP, angajator, funcție, numărul și data contractului de credit, alte date prevăzute în Regulamentul privind modul de ținere a registrului cererilor de acordare a compensațiilor în cadrul Programului de stat „Prima casă”, aprobat de Ministerul Finanțelor.
5. Concomitent, solicitantul încarcă în Registru un document semnat de angajator privind data încadrării solicitantului în instituția publică, precum și confirmarea lipsei sancțiunii disciplinare (mustrării aspre) pe parcursul ultimului an de activitate în instituția publică respectivă. Modelul documentului se aprobă de Ministerul Finanțelor.
6. Cererea de acordare a compensației se consideră recepționată din momentul în care solicitantul primește la adresa electronică indicată o notificare de confirmare a recepționării acesteia.
7. **Modul de examinare de către operator a cererilor de acordare a compensației**

1. Solicitantul prezintă operatorului copia contractului de credit, originalul documentului menționat în punctul 11, semnat de angajator.
2. Operatorul registrului electronic, în termen de cel mult 5 zile lucrătoare din momentul recepționării copiei contractului de credit și a confirmării angajatorului, validează informația din registru și înștiințează solicitantul despre acceptarea/refuzul de a fi inclus în lista potențialilor beneficiari de compensații.
3. Refuzul de a include solicitantul în lista potențialilor beneficiari de compensații poate interveni în următoarele cazuri:

a) termenul de prezentare a documentelor originale depășește 60 de zile calendaristice din momentul înregistrării de către solicitant a cererii de acordare a compensațiilor în registrul electronic;

b) au fost introduse în registrul electronic date personale eronate.

1. Lista cererilor validate este disponibilă pe pagina web oficială a Programului de stat „Prima casă”, cu indicarea codului atribuit și a numărului de ordine din listă.
2. Cererile validate se procesează și, în funcție de volumul alocațiilor prevăzute în bugetul de stat și numărul de ordine din listă, se stabilesc beneficiarii care vor primi compensații din bugetul de stat în anul financiar respectiv.
3. Cererile înregistrate și validate, dar neacceptate pentru finanțare din motivul consumării alocațiilor prevăzute în acest scop în anul înaintării cererii, rămîn în lista de așteptare, pasibile pentru finanțare în anul financiar următor din contul alocațiilor prevăzute în buget pe anul respectiv.
4. În momentul în care solicitantul a fost selectat pentru acordare de compensații, operatorul solicită încărcarea în sistem a datelor contului bancar utilizat de către solicitant la instituția creditară pentru decontările aferente creditului ipotecar, la care urmează a fi realizat transferul compensațiilor.
5. Alocarea compensației începe de la data de întîi a lunii următoare datei înștiințării solicitantului despre oferirea compensației lunare.
6. **Acordarea compensațiilor lunare**
7. Achitarea compensației se efectuează lunar, pe parcursul anului bugetar de către Ministerul Finanțelor, direct la contul utilizat de către beneficiar la instituția creditară pentru decontările aferente creditului ipotecar.
8. Încetarea alocării compensației poate surveni din moment ce beneficiarul:
9. a încetat raporturile de serviciu cu angajatorul în orice circumstanțe, cu excepția transferării/detașării la altă autoritate publică/instituție publică, perioadei concediului de îngrijire a copilului, a unui membru bolnav al familiei, a copilului cu dizabilități;
10. beneficiază de compensații bănești pentru chiria spațiului locativ;
11. Despre situațiile în urma cărora urmează a fi stopat transferul compensației, prevăzute în punctul 22, angajatorul va informa în scris operatorul în termen de 5 zile lucrătoare din momentul apariției acestor situații.
12. Încetarea alocării compensației se va produce și în cazul în care beneficiarul nu achită rata lunară pe o perioadă mai mare de 30 de zile consecutiv.
13. **Dispoziții finale**
14. Autoritățile publice/instituțiile bugetare sînt responsabile de informarea în termenele stabilite a Ministerului Finanțelor despre modificarea raporturilor de serviciu cu beneficiarii compensației și/sau alocarea beneficiarului a compensațiilor pentru chiria spațiului locativ.
15. Controlul asupra corectitudinii aplicării prezentului Regulament se efectuează de către Inspecția Financiară din cadrul Ministerului Finanțelor.

**Nota informativă**

la proiectul hotărîrii Guvernului

„Pentru aprobarea Regulamentului privind modul   
de acordare din bugetul de stat a compensațiilor persoanelor participante la Programul de stat „Prima casă””

|  |
| --- |
| 1. **Denumirea autorului și, după caz, a participanților la elaborarea proiectului** |
| Proiectul hotărîrii de Guvern „Pentru aprobarea Regulamentului privind modul de acordare din bugetul de stat a compensațiilor persoanelor participante la Programul de stat „Prima casă”” a fost elaborat de Ministerul Finanțelor. |
| 1. **Condițiile ce au impus elaborarea proiectului de act normativ și finalitățile urmărite** |
| La 21 decembrie 2017 a fost adoptată Legea nr. 293 privind unele măsuri în vederea implementării Programului de stat „Prima casă”, care are drept scop facilitarea accesului persoanelor fizice la procurarea unei locuințe prin contractarea de credite ipotecare garantate parțial de stat.  Legea prevede participația proprie inițială la Program de cel puțin 10 % din prețul de procurare a locuinței, restul creditului ipotecar, de rînd cu plățile aferente, urmînd a fi achitat într-o perioadă de cel mult 25 ani.  Întru diminuarea poverii financiare a creditului ipotecar asupra angajaților instituțiilor bugetare, se propune compensarea parțială (50 la sută) din bugetul de stat a cheltuielilor efectuate în acest scop.  Scopul urmărit prin promovarea și implementarea acestui proiect constă în acordarea unui suport financiar către familiile angajaților sistemului bugetar în obținerea primei locuințe prin facilitarea accesului la credite ipotecare, crearea condițiilor optime pentru creșterea termenului de scadență a creditelor ipotecare, reducerea migrației în rîndul tinerilor (potrivit studiilor de specialitate, lipsa unei locuințe este cauza principală pentru care tinerii moldoveni decid să emigreze), creșterea ratei de angajări oficiale în autorități publice. |
| 1. **Principalele prevederi ale proiectului** |
| Proiectul prevede aprobarea unui Regulament ce reglementează modul de stabilire a volumului de alocații care urmează a fi prevăzute în bugetul de stat, la fel ca și prevede modul de utilizare a mijloacelor respective pe parcursul anului bugetar.  Regulamentul stabilește formula de calcul a compensațiilor oferite reieșind din costul maximal al unei locuințe de 500 mii lei, cu rambursarea a 50 la sută din cost pe parcursul a 25 ani și menținerea formulei respective indiferent de termenul contractual.  Se propune utilizarea unei platforme on-line pentru a înregistra cererile de acordare a compensațiilor, precum și aprobarea de către Ministerul Finanțelor a unui regulament de ținere a registrului respectiv.  Transferul compensației se prevede a fi efectuat lunar, direct la contul bancar utilizat de către solicitant la instituția creditară pentru decontările aferente creditului ipotecar, pentru a garanta utilizarea conform destinației a mijloacelor alocate din bugetul de stat. |
| 1. **Fundamentarea economico-financiară** |
| Adoptarea proiectului de hotărîre va implica costuri financiare, care urmează a fi prevăzute anual în bugetul de stat.  Pentru anul 2018, volumul de alocații prevăzut în acest scop constituie 20 mil. lei, incluse în bugetul de stat pe anul curent. Suma respectivă va fi ajustată anual în funcție de solicitările parvenite de la autorități publice și resursele disponibile în buget. |
| 1. **Avizarea și consultarea publică a proiectului** |
| În scopul respectării prevederilor Legii nr. 239 din 13 noiembrie 2008 privind transparența în procesul decizional, proiectul hotărîrii Guvernului „Pentru aprobarea Regulamentului privind modul  de acordare din bugetul de stat a compensațiilor persoanelor participante la Programul de stat „Prima casă”” a fost plasat pe pagina web oficială a Ministerului Finanțelor ([www.mf.gov.md](http://www.mf.gov.md)), în compartimentul ”Transparenţa decizională”.  Proiectul se remite spre avizare autorităților și instituțiilor interesate, precum şi se va prezenta pentru a fi supus expertizei juridice și anticorupţie.  **MINISTRU Octavian ARMAȘU** |